Cirka 300 mennesker var mødt op til 1. maj optog i Aalborg i høj solskin og med røde faner. En af dem var Brian Jensen, som har været en del af 3F siden han startede sit arbejdsliv som tømrer for cirka 25 år siden.

Der var røde faner, højt trommespil og 300 mennesker samlet til 1. maj-optog i Aalborgs gader, som måtte finde fysisk sted igen efter to år med corona-nedlukninger. En af de fremmødte var Brian Jensen, som har været tømrer i 25 år og er medlem af 3F. Han var mødt op for at støtte fagbevægelsernes arbejde. - Vi kæmper for de værdier, vi nu engang har haft i mange år, siger han. For ham er det vigtigt at vise fanen og bakke op om arbejdet med for eksempel sygepenge, dagpenge og overenskomster. Samtidig mener han også, at der skal mere i lønposen ved næste overenskomstforhandling. - Mange har svært ved at betale regninger med de stigende priser på for eksempel varme og brændstof, siger Brian Jensen. Formand: Der er mange ting at kæmpe for endnu Brian Jensen er også en af dem, der mener, at fagforeningerne de seneste år har fået mindre at sige. - Der er jo en masse regler og retningslinjer fra EU, desværre. Det er ærgerligt, men de gør, hvad de kan og de kæmper den kamp, de kan, siger han. Det er arrangør og formand for Fagbevægelsens Hovedorganisation i Nordjylland, Anna Kirsten Olesen, dog ikke enig i. - Fagforeningerne mister aldrig den muskel de har, siger hun og pointerer, at især 1. maj er vigtig. - Så længe vi har et arbejdsmarked i Danmark, vil den Internationale Kampdag altid være vigtig, for her kan vi fejre fagbevægelsen, at vi arbejder og alle de mange kampe, vi har vundet, siger Anna Kirsten Olesen. Hun pointer dog, at der er mange ting, der er værd at kæmpe for endnu. - Der vil altid være en kamp i gang for ordentlige og fair lønforhold og arbejdsvilkår. Jeg tror aldrig, den kamp slutter, men jeg er sikker på, det bliver bedre og bedre, siger hun. Se med i indslaget her, hvordan fejringen så ud rundt omkring i Nordjylland: